দু’টি পাতা একটি কুঁড়ির দেশ মৌলভীবাজার। মৌলভী সৈয়দ কুদরত উল্ল্যার প্রতিষ্ঠিত রূপসী কন্যার দেশ মৌলভীবাজার। উঁচু-নিচু সমতল সবুজের চাদর দিয়ে ঢাকা চা-কন্যার দেশ মৌলভীবাজার। মর্দে মুজাহিদ মহাবীর অলি শিরোমনি হযতর শাহজালাল (রহ)-এর ঘনিষ্ঠ সহচর শেরে সওয়ার চাবুকমার হযরত শাহ মোস্তফা (রহ)-এর পবিত্র ভূমি মৌলভীবাজার। জ্ঞানে-বিজ্ঞানে ধনে-জনে প্রকৃতির অপূর্ব সমাহার পর্যটন নগরী জেলা মৌলভীবাজার। এ জেলাতে আছে খোদার অসামান্য সেরা দান- চা, আনারস, কমলাসহ নানা খনিজসম্পদ আর ভ্রমণপিপাসুদের জন্য নয়নাভিরাম পর্যটন স্পট। তার মধ্যে আছে বাংলাদেশের সর্বোচ্চ উঁচু জলপ্রপাত মাধবকুন্ড, আছে উঁচু-নিচু চা বাগানের সারি, প্রকৃতির নিজ হাতে গড়া মাধবপুর লেক, অসংখ্য হাওরের মধ্যে আছে এশিয়ার বৃহত্তম হাওর হাকালুকি, মৎস্যসম্পদ আর দেশী-বিদেশী পাখির অভয়াশ্রম বাইক্কা বিল, আছে জাতীয় উদ্যান লাউয়াছড়া, বীরশ্রেষ্ঠ হামিদুর রহমানের স্মৃতিসৌধ, আছে সুলতানি আমলের স্থাপনা খোঁজার মসজিদ, খাসিয়াপল্লীসহ দেখার মতো নানা স্পট। বন্ধুরা এ রকম একটি স্পটকে নিয়েই আমার আজকের আয়োজন। স্পটটা কী? জানতে খুব ইচ্ছে করছে বন্ধুরা? হ্যাঁ বলছি। তোমাদের জন্য আমার এবারের অ্যাডভেঞ্চার ‘হাম হাম’ ঝরনার রূপকথা। বাংলাদেশের অন্যতম এ ঝরনা নিয়ে মানুষের কৌতূহলের শেষ নেই। প্রতি বছর দেশের প্রত্যন্ত অঞ্চল থেকে শত শত পর্যটক ভিড় জমায় তাকে এক নজর দেখার জন্য। ‘হাম হাম’ ও তার সমস্ত ভালোবাসা উজাড় করে বিলিয়ে দেয় তাকে দেখার জন্য আসা সকল বন্ধুকে।